En 18-årig mand er anholdt i sagen, hvor en mand er fundet brændt og død i et boligkvarter i Nørresundby onsdag morgen. Politiet er på stedet klokken 7.28. - I en nærliggende lejlighed træffer vi en 18-årig ung mand og i lejligheden kan vi konstatere, at der er fundet en voldshandling sted, og det er på den baggrund, at vi anholder den unge mand, siger viceinspektør ved Nordjyllands Politi, Frank Olsen til TV2 Nord. Politiet ved endnu ikke, om der er nogen forbindelse mellem den anholdte og den afdøde person. Politiets teknikere arbejder på sagen, og retsmedicinsk institut skal fastslå identiteten på den døde mand. Politiet afhører vidner og den 18-årige mand, der blev anholdt onsdag formiddag.

Referat:
Politiet har anholdt en 18-årig mand, fordi de konstaterede, at der havde fundet "en voldshandling" sted i mandens lejlighed i Nørresundby.